Folketing
2010-10-13

Det er et fuldstændig meningsløst regnestykke, som jeg sagde i mit første svar, fuldstændig meningsløst, blottet for enhver økonomisk sans, blottet for forståelse for det, at man var nødt til at have en pris, som på den ene side ikke var for høj, men som på den anden side var høj nok til, at der i den private sektor blev skabt tilbud, som borgerne kunne benytte sig af, når de blev udsat for disse ulidelige ventetider i den offentlige sektor. Det er jo det, det handler om: ulidelige ventetider i den offentlige sektor, som regeringen ville bekæmpe med loven af 2002, og som det lykkedes at bekæmpe. Og det kostede noget, dels at der blev udført mange flere operationer, dels at 300.000 benyttede sig af det frie valg, men på længere sigt pressede det jo også priserne i det offentlige system, hvad vi jo har manges ord for. Så det er helt vildt at tale om 1 mia. kr. Så har jeg jo set den kritik, som lige er sendt ud fra rigsrevisor, og den handler altså om den rapport, vi taler om, ikke om alt, som hr. Jens Peter Vernersen antyder.